L. Szigeti, poslanec: (2007-02-01):
„Vážený pán minister, s potešením som prijal vaše rozhodnutie, že v zmysle čl. 4 ods. 2 písm. b) bod 7 organizačného poriadku Ministerstva školstva Slovenskej republiky ste ustanovili Radu ministra pre národnostné školstvo ako svoj poradný orgán. O to väčšie bolo moje sklamanie, keď som zistil zloženie tejto rady. Nevedel som a dodnes si neviem vysvetliť spôsob a kritériá výberu členov tohto poradného orgánu. Ani Štatút Rady ministra pre národnostné školstvo mi nepomohol k rozlúšteniu tajomstva, prečo je zloženie rady také, aké je. Váš poradný orgán je 15-členný, čo je v podstate v poriadku. Musíte so mnou súhlasiť, že problematika národnostného školstva sa prevažne týka regionálneho školstva. Moje prvé prekvapenie súvisí s tým, že len 8 členov z 15 vašej rady je z oblasti regionálneho školstva. Pre mňa je nepochopiteľná nominácia dvoch riaditeliek Domu Matice slovenskej. Čo vlastne má spoločné Matica slovenská s národnostným školstvom? V rade sú zastúpení predstavitelia takmer všetkých relevantných národnostných menšín, ktorých sa týka problematika národnostného školstva, čo je na prvý pohľad celkom v poriadku. Ale, žiaľ, len na prvý pohľad. Pre laika neznalého problematiky kreácia rady sa zdá byť korektná. Áno, sú tam predstavitelia rómskeho, ukrajinského, rusínskeho, nemeckého a maďarského národnostného školstva. Avšak o vyváženosti a pomernom zastúpení jednotlivých zainteresovaných národnostných menšín sa hovoriť nedá. Nejde mi o to, aby sme tu začali počítať percentá, aby niektorá z národnostných menšín získala prevahu v rade, ale keď vychádzam z faktov a predovšetkým z údajov Štatistickej ročenky školstva vydaným Ústavom informácií a prognóz školstva, tak je jednoznačné, že zloženie rady je nespravodlivé a poškodzuje školy a školské zariadenia s vyučovacím jazykom maďarským. Dovoľte mi uviesť krátke argumenty. Na Slovensku okrem materských škôl s výchovným jazykom slovenským sa vychováva v 27 materských školách s výchovným jazykom ukrajinským, v 356 materských školách s výchovným jazykom maďarským. Čo sa týka základných škôl, v 8 je vyučovací jazyk ukrajinský, máme 5 základných škôl s vyučovaním nemeckého jazyka a 291 základných škôl, kde sa vyučuje v jazyku maďarskom. Čo sa týka stredných škôl, je menej ako 10 stredných škôl s vyučovacím jazykom ukrajinským a takmer 50 je takých, kde sa vyučuje v jazyku maďarskom. Tieto štatistické údaje som uviedol preto, aby ste pochopili moje druhé sklamanie v súvislosti s Radou ministra pre národnostné školstvo a to v tom, že problematika škôl a školských zariadení s vyučovacím jazykom maďarským, teda problematika regionálneho školstva pre maďarskú národnostnú menšinu  v 15-člennej rade nie je nikým zastúpená, totiž jediný člen rady, ktorý zastupuje základnú školu s vyučovacím jazykom maďarským z Jelky z okresu Galanta, už niekoľko mesiacov nepôsobí na tejto škole. Vážený pán minister, dúfam, že moje argumenty boli dostatočné a presvedčili vás o tom, že je potrebné prehodnotiť zloženie vášho poradného orgánu pre národnostné školstvo. Pevne verím, že radu doplníte odborníkmi zo škôl, resp. školských zariadení s vyučovacím jazykom maďarským už len preto, aby neplatilo to, čo by asi nikto nechcel. O nás, bez nás. Ďakujem pekne.